Turkiyada koronavirus bilan kasallanganlar soni bir kunda qariyb ikki baravar ko`paydi

Turkiyada koronavirus bilan kasallanganlar soni bir kunda qariyb ikki baravar ko`payib, 670 nafarga etdi, vafot etganlar soni 9 nafarni tashkil qilmoqda, deb ma`lum qildi mamlakat sog`liqni saqlash vaziri Fahriddin Xo`ja.
Fahriddin Xo`ja 19 mart kuni Turkiyada koronavirusga chalinganlar soni 191 kishidan 359 kishiga etgani, bemorlarning 4 nafari vafot etganini ma`lum qilgan edi.
«So`nggi bir sutka davomida koronavirusni aniqlash uchun 3 656 ta tahlil o`tkazildi. Ularning 311 tasi ijobiy chiqib, kasallanganlar soni 670 taga etdi. Bugun keksa va zaiflashgan besh nafar bemorni yo`qotdik. Umumiy hisobda 9 kishi vafot etdi», — deb yozgan Xo`ja Twitter’da.
Eslatib o`tamiz, 11 mart kuni Turkiyada koronavirus bilan kasallanish bo`yicha dastlabki holat aniqlangandi. Mamlakat fuqarosi Evropaga borganida koronavirusni yuqtirib olgan. U bilan aloqada bo`lganlarning barchasi shifokorlar nazoratiga olingan. 18 mart kuni esa mamlakatda koronavirusdan birinchi o`lim holati qayd etilgan.
Hukumat turoperatorlarga koronavirus tarqalishi munosabati bilan sayyohlik mavsumini boshlashga shoshilmaslikni tavsiya qilgan. Shuningdek, koronavirus pandemiyasi sababli barcha maktablar 16 martdan boshlab 1 haftaga yopilgan.
O`zbekistonda esa koronavirusga chalinganlar soni 37 nafarga etdi.